Veskijärv (Valka)

Veskijärv (läti keeles Zāģezers, ka Zāģu ezers, Dzirnavu ezers, Kalndzirnavu ezers) on paisjärv Lätis Valka linna territooriumil. Veskijärv asub Valka loodeosas, linna keskusest 3 km kaugusel Varoņu tänava lõpus Valka–Pedele–Härgmäe tee ääres. Järv on paisutatud Pedeli jõe orgu 18. sajandi lõpus ja 19. sajandi alguses. Veskijärv jääb Põhja-Vidzeme biosfääri kaitseala Seda-Ērģeme maastikukaitsevööndisse. Järve pindala on 13 hektarit, pikkus 1,4 km, laius kuni 0,2 km, keskmine sügavus 0,7 m, suurim sügavus 3,4 m. Kaldad on osalt lauged, osalt järsud. Põhi on üldiselt mudane, leidub vette vajunud puutüvesid. On ka liivast kallast. Järve loodeosa on pilliroogu kasvanud. Kaladest esinesid 1991. aasta andmetel ahven, haug, hink, koger, linask, särg ja vingerjas. Veskijärvel on asunud vesiveski. 1990. aastal järve puhastati ja paisu rekonstrueeriti. Tööde ajaks lasti järve veetase tavalisest 1,4 m võrra alla. 2001. aastal võeti seal kasutusse Kalndzirnavu hüdroelektrijaam võimsusega 50 kW. Veskijärve pais on puidust väravatega raudbetoonehitis, tüübilt ülevoolupais. Paisu vooluava on 6 m lai ja sellele järgneb 15 m pikkune äravoolukanal. Veskijärv on populaarne puhkekoht, sealhulgas Eesti inimeste seas. Valgas asuva Pedeli ranna järel on see Valga/Valka inimestele lähim supluspaik. Järve ääres on autode parkla, käimla, riietumiskabiinid, lõkkekohad, 2 võrkpalliväljakut ja 1 jalgpalliväljak. 1972. aastal oli seal ka paadirent. 2020. aasta seisuga tegutses seal jooke-toite pakkuv kiosk ja SUP-laudade laenutus. Järve juures on allikas Zāģavots, kust inimesed tavatsevad vett võtmas käia. Ümber Veskijärve korraldatakse regulaarselt jooksu- ja maastikujalgrataste võistlusi. Järve ääres on peetud rannavõrkpallivõistlusi ning korraldatud spordi- ja meelelahutusüritust Pludmale International. Külmal aastaajal on talisuplusaktivistid rajanud järvejäässe avause oma harrastusega tegelemiseks. Tegu on olnud Valga/Valka ainsa avaliku talisupluskohaga. Järvejääd on kasutatud ka autoga driftimiseks. Järves ja kaldal on puhastus-, korrastus- ja ehitustöid tehtud 1990., 2010., ja 2020. aastal. Zāģezers. Tēzaurs. Kasutab allikana: Latvijas daba. Enciklopēdija. 1.–6. Rīga, 1994.–1998. Vaadatud 6. aprillil 2023 Zāģezersi järv. Valka kihelkonna turismi- ja infobüroo. Vaadatud 6. aprillil 2023 Zāģezers. Portaal www.ezeri.lv. Vaadatud 6. aprillil 2023 Valka korrastab Veskijärve puhkekoha. Valgamaalane, 13. märts 2010 Zāģezers. Valka kihelkonna turismi- ja infobüroo. Vaadatud 6. aprillil 2023 Galerii: Piirilinna põhilised supluskohad asuvad paisjärvede ääres. Lõuna-Eesti Postimees, 11. august 2017 Veskijärve ümbrus saab korda. Lõuna-Eesti Postimees, 17. mai 2020 Citas sporta iespējas. Valka piirkonna koduleht, 16. november 2022 Izbaudiet jaukas brīvdienas Valkas pusē!. Ilze Liepa, Vidzeme planeerimisregiooni koduleht, 25. juuni 2020 Zāģavots. Valka kihelkonna turismi- ja infobüroo. Vaadatud 6. aprillil 2023 4. oktoobril toimub jooks ümber Veskijärve. Valka kihelkonna turismi- ja infobüroo, 8. september 2020 Valkā notiks MTB riteņbraukšanas sacensības "Apkārt Zāģezeram". Multinews.lv, 26. august 2020 Šonedēļ noslēgsies Valkas novada čempionāts pludmales volejbolā. Druva, 21. august 2013 Pludmale meelitab rahvast Veskijärvele. Lõuna-Eesti Postimees, 21. juuli 2005 Valgalase Pooltund - Lauri Drubinš. Ruut FM, 22. veebruar 2023 Video: autoga otsapidi Läti järves käinud eestlane sai oma auto kätte. Lõuna-Eesti Postimees, 15. jaanuar 2019 Veskijärve äärde on oodatud talgulised. Lõuna-Eesti Postimees, 12. juuni 2020